“ไทยฟู้ดส์ กรุ๊ป” เตรียมเทรดพรุ่งนี้วันแรก!
ตลท.รับหลักทรัพย์ “ไทยฟู้ดส์ กรุ๊ป” หรือ TFG ผู้นำด้านการผลิต-จำหน่ายเนื้อไก่และสุกร เข้าซื้อขายพรุ่งนี้ (8 ต.ค.) ด้วยราคา IPO 1.95 บ. โดยมี บล.เคที ซีมิโก้ เป็นที่ปรึกษาทางการเงิน 
7 ต.ค. 2558

บริษัท ไทยฟู้ดส์ กรุ๊ป จำกัด (มหาชน) หรือ TFG หนึ่งในผู้นำด้านการผลิตและจำหน่ายเนื้อไก่และสุกรมีชีวิตในประเทศ พร้อมซื้อขายในตลาดหลักทรัพย์แห่งประเทศไทย  8 ต.ค. นี้ ด้วยหลักเกณฑ์มูลค่าหุ้นสามัญตามราคาตลาด โดยมีมูลค่าหลักทรัพย์ ณ ราคา IPO 9,945 ล้านบาท
ด้านนายสันติ กีระนันทน์ รองผู้จัดการ ตลาดหลักทรัพย์แห่งประเทศไทย เปิดเผยว่า TFG จะเข้าจดทะเบียนและเริ่มซื้อขายในตลาดหลักทรัพย์ฯ ในกลุ่มเกษตรและอุตสาหกรรมอาหาร หมวดธุรกิจอาหารและเครื่องดื่ม ในวันที่ 8 ต.ค.58 ด้วยหลักเกณฑ์มูลค่าหุ้นสามัญตามราคาตลาด โดย TFG ดำเนินธุรกิจผลิตอาหารแบบครบวงจร ที่มีความเชี่ยวชาญในการผลิตไก่และสุกร โดยมีการดำเนินธุรกิจทั้งในไทยและเวียดนาม ในส่วนของธุรกิจไก่จะเริ่มตั้งแต่การเพาะพันธุ์จนถึงการผลิตเนื้อไก่และผลิตภัณฑ์แปรรูปจากเนื้อไก่ จำหน่ายภายในประเทศ และส่งออกไปยังญี่ปุ่นและสหภาพยุโรป สำหรับธุรกิจสุกร จะเป็นการเพาะพันธ์และจำหน่ายสุกรมีชีวิตทั้งในไทยและเวียดนาม นอกจากนี้ ยังมีธุรกิจผลิตและจำหน่ายอาหารสัตว์สำหรับการเลี้ยงไก่และสุกรซึ่งส่วนใหญ่ใช้ภายในกลุ่มบริษัท
ทั้งนี้ TFG มีทุนชำระแล้ว 5,100 ล้านบาท มูลค่าที่ตราไว้หุ้นละ 1 บาท ประกอบด้วยหุ้นสามัญเดิม 4,000 ล้านหุ้น และหุ้นสามัญเพิ่มทุน 1,100 ล้านหุ้น โดยเสนอขายหุ้นสามัญเพิ่มทุนทั้งจำนวนต่อประชาชนทั่วไปครั้งแรก (IPO) เมื่อวันที่ 29 กันยายน ถึง 2 ตุลาคม 2558 ในราคาหุ้นละ 1.95 บาท คิดเป็นมูลค่าระดมทุน 2,145 ล้านบาท มูลค่าหลักทรัพย์ ณ ราคา IPO 9,945 ล้านบาท โดยมีบริษัทหลักทรัพย์ เคที ซีมิโก้ จำกัด  เป็นที่ปรึกษาทางการเงินและผู้จัดการการจัดจำหน่ายและรับประกันการจำหน่าย
สำหรับเงินที่ได้จากการระดมทุนในครั้งนี้จะนำไปขยายธุรกิจหลัก โดยจะลงทุนในธุรกิจอาหารแปรรูปจากเนื้อไก่ ธุรกิจสุกร และธุรกิจอาหารสัตว์  นอกจากนี้ จะชำระคืนเงินกู้ และใช้เป็นเงินทุนหมุนเวียน เพื่อเพิ่มความแข็งแกร่งด้านเงินทุน โดย TFG มีเป้าหมายที่จะรักษาความเป็นผู้นำในการผลิตเนื้อไก่และสุกรมีชีวิตของประเทศ และขยายช่องทางการจำหน่ายในต่างประเทศ